Rīgā 2022. gada 4. februārī

**Paredzētās darbības ietekmes uz vidi sākotnējais izvērtējums**

**Nr.RI22SI0011**

Sākotnējā izvērtējuma mērķis ir noteikt, vai pieteiktā paredzētā darbība atsevišķi vai kopā ar citām darbībām varētu būtiski ietekmēt vidi. Sākotnējā izvērtējuma uzdevums nav precīzi dokumentēt ietekmju apjomu un definēt projekta īstenošanas nosacījumus. Detalizēts ietekmju apjoma un būtiskuma izvērtējums ir veicams ietekmes uz vidi novērtējuma ietvaros atbilstoši likumā „Par ietekmes uz vidi novērtējumu” un tam pakārtotajos normatīvajos aktos noteiktajai kārtībai gadījumā, ja sākotnējā izvērtējuma rezultātā tiek secināts, ka pieteiktās paredzētās darbības īstenošanas rezultātā ir iespējama būtiska ietekme uz vidi.

1. **Paredzētās darbības ierosinātājs:**

SIA “Jūras 53” (reģistrācijas Nr.40103981949), Krišjāņa Valdemāra iela 33-3, Rīga, LV-1010
(turpmāk – Ierosinātāja).

###### **Paredzētās darbības nosaukums:**

Viesnīcas pārbūve.

###### **Paredzētās darbības norises vieta:**

Jūras iela 53 (zemes vienības kadastra apzīmējums 1300 009 1807), Jūrmala.

###### **Informācija par paredzēto darbību, iespējamām paredzētās darbības vietām un**

###### **izmantojamo tehnoloģiju veidiem:**

Valsts vides dienesta Lielrīgas reģionālā vides pārvalde (turpmāk – Dienests) 2021.gada
8.novembrī reģistrēja Ierosinātājas pilnvarotās personas SIA “OPEN arhitektūra un dizains” (turpmāk – pilnvarotā persona) pieprasījumu no Būvniecības informācijas sistēmas (turpmāk – BIS) ietekmes uz vidi sākotnējā izvērtējuma veikšanai un tehnisko noteikumu saņemšanai viesnīcas ēkas pārbūvei (turpmāk – Paredzētā darbība) Jūras ielā 53 (zemes vienības kadastra apzīmējums 1300 009 1807), Jūrmalā (turpmāk – Norises vieta). 2021.gada 15.decembrī
un 2022.gada 12.janvārī BIS pievienota papildus informācija. Kā arī 2021.gada
2.decembrī Dienestā reģistrēta Dabas aizsardzības pārvaldes (turpmāk – DAP) vēstule Nr.3.27/6727/2021-N.

Norises vietas teritorija atrodas Jūrmalā, Majoros, kvartālā starp Viktorijas ielu, Konkordijas ielu, Jūras ielu un pludmali, apdzīvotas vietas centrālajā daļā, piejūras kāpu zonā, savrupmāju un sabiedriski nozīmīgu ēku apbūves joslā. Teritoriju veido viena zemes vienība ar platību
7678 m2, kura jau ilgstoši ir apbūvēta.

Saskaņā ar iesniegumā norādīto, Norises vietā plānota ēkas ar kadastra apzīmējumu
1300 009 1807 010 nojaukšana un ēkas ar kadastra apzīmējumu 1300 009 1807 001 pārbūve, palielinot tās apjomu. Šobrīdējais pārbūvējamās ēkas stāvu skaits ir 2,5 stāvi un apbūves laukums – 298,10 m2. Pārbūvējamās ēkas projektējamais apbūves laukums – 2303 m2, virszemes stāvu skaits – 5, pazemes stāvu skaits – 1, ēkas augstums – 20 m, ēkas grupa – III. Ēka tiks sadalīta 2 apjomos (“A” un “B”), kuri ar pazemes stāvu tiks savstarpēji savienoti. Labiekārtojamā platība sastādīs 2506 m2, no kuras piebraucamais ceļš ar nobrauktuvi uz pazemes autostāvvietu (autostāvvietu skaits – 65) – 120 m2, gājēju celiņi – 129 m2, pazemes stāva jumta platība – 667 m2, zāliens/ apstādījumi – 2257 m2.

Piekļūšana Norises vietas teritorijai ir no pašvaldības E kategorijas ielas – Viktorijas ielas. Viktorijas iela ir izbūvēta ar asfalta segumu, sarkano līniju platums 8 m, brauktuve apmēram
5,5 m platumā, ietve nav izbūvēta. Ielas daļa, kas piekļaujas teritorijai, kalpo kā gājēju iela izejai uz jūru, nodrošinot piebrauktuves iespējas pie apbūves teritorijām. Elektroapgādi nodrošinās esošais pieslēgums (AS “Sadales tīkls”), sadales kaste atrodas pie grunstgabala robežas. Ūdensapgāde un sadzīves kanalizācija ir un tiks nodrošināta ar pieslēgumu SIA “Jūrmalas ūdens” centralizētajiem ūdensapgādes un sadzīves kanalizācijas tīkliem. Ēkas apkuri paredzēts nodrošināt ar gāzes apkures sistēmu, ierīkojot 3 kaskādes katlu mājas ar sienas kondensācijas katlu uzstādīšanu. “A” un “B” katlu mājā paredzēts izvietot dabasgāzes apkures katlus ar nominālo ievadīto siltuma jaudu 500 kW, “SPA” katlu mājā – dabasgāzes apkures katlu ar nominālo ievadīto siltuma jaudu 300 kW. Katrai katlu mājai paredzēts savs dūmenis (plānotais/ aprēķinātais dūmeņu augstums no jumta seguma – 3 m (katrai katlumājai)). Lietus ūdeņus paredzēts novadīt uz esošo lietus kanalizāciju Jūras ielā un Viktorijas ielā. Zemesgabala robežās tiks novietoti atkritumu konteineri. Pilnvarotā persona norāda, ka piedāvātais risinājums ir vērsts uz to, lai teritorijā tiktu saglabātas esošās dabas vērtības – kāpu reljefs, meža zeme, teritorijā sastopamais biotops “Mežainas piejūras kāpas” .

Paredzētā darbības Norises vieta atrodas Baltijas jūras un Rīgas jūras līča piekrastes krasta kāpu aizsargjoslas teritorijā. Saskaņā ar likuma „Par ietekmes uz vidi novērtējumu” 2.pielikuma 11.punkta 12.apakšpunktu *ēku un būvju būvniecībai, pārbūvei, atjaunošanai un restaurācijai Baltijas jūras un Rīgas jūras līča piekrastes krasta kāpu aizsargjoslā* Paredzētajai darbībai jāveic ietekmes uz vidi sākotnējais izvērtējums.

Likuma „Par ietekmes uz vidi novērtējumu” 8. pants noteic, ka, piesakot darbību, ierosinātājs norāda vismaz divus dažādus risinājumus attiecībā uz šīs darbības vietu vai izmantojamo tehnoloģiju veidiem. Ņemot vērā, ka Ierosinātāja iesniegumā nav norādījusi divus dažādus risinājumus attiecībā uz šīs darbības vietu vai izmantojamo tehnoloģiju veidiem, Dienests kā otru variantu pieņēma to, ka Ierosinātāja varētu neveikt darbību.

**5. Paredzētās darbības ietekmes uz vidi vērtēšanas nepieciešamības pamatojums (iespējamās ietekmes būtiskuma novērtējums):**

Izvērtējot paredzētās darbības iespējamās ietekmes un to būtiskumu, tika izmantoti likuma
„Par ietekmes uz vidi novērtējumu” 11. panta kritēriji (paredzēto darbību, darbības vietu un šīs vietas ģeogrāfiskās īpatnības raksturojošie faktori, ņemot vērā paredzētās darbības ietekmes apjomu un telpisko izplatību; ietekmes raksturu; ietekmes intensitāti un kompleksumu; ietekmes varbūtību; ietekmes plānoto sākumu, ilgumu, biežumu un atgriezeniskumu; savstarpējo un kopējo ietekmi uz citām esošām vai apstiprinātām paredzētajām darbībām, kas ietekmē vienu un to pašu teritoriju; iespēju pilnvērtīgi samazināt paredzēto ietekmi uz vidi) un uz Eiropas Savienības sākotnējā izvērtējuma vadlīniju C pielikumu balstīts kontrolsaraksts.

Norises vieta atrodas Jūrmalas pilsētas teritorijā un robežojas ar pašvaldības ielām austrumu un dienvidu pusē, ar pludmali ziemeļu pusē, un ar apbūvei paredzētu zemes vienību Jūras ielā 51 rietumu pusē. Kā arī Norises vieta atrodas Baltijas jūras un Rīgas jūras līča piekrastes krasta kāpu aizsargjoslas teritorijā un Valsts nozīmes pilsētbūvniecības pieminekļa teritorijā. Plānoto ēku izvietojums līdz pludmales zonai paredzēts ~75 m attālumā, savukārt līdz jūrai – 130 m. Piekļuve Norises vietai tiek nodrošināta no austrumu pusē esošās Viktorijas ielas. Norises vietas teritorijas reljefs dienvidu daļā ir līdzens, bet virzienā no teritorijas centrālās daļas uz ziemeļiem veidojas izteikts kāpu reljefs. Paredzētā darbības Norises vieta ir jau antropogēni ietekmēta, jo tajā apbūve jau veidojusies 19/20.gadsimtu mijā. Šobrīd zemes gabals ir apbūvēts. Ēka, ko plānots pārbūvēt, ar kadastra apzīmējumu 1300 009 1807 001 celta 2012.gadā. Savukārt ēku (sarga māja ar apbūves laukumu 49,4 m2), kas atrodas Norises vietas ziemeļu daļā pie Viktorijas ielas, ar kadastra apzīmējumu 1300 009 1807 010, plānots nojaukt.

Atbilstoši Jūrmalas pilsētas domes 2016. gada 24. marta saistošo noteikumu Nr.8 “Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu” (turpmāk – Saistošie noteikumi Nr.8) grafiskajai daļai Paredzētā darbības vieta atrodas teritorijā, kas ir zonēta kā “Publiskās apbūves teritorija (P47)”. Atbilstoši Saistošo noteikumu Nr.8 Teritorijas izmantošanas un apbūves noteikumu 1138.punktam viens no teritorijas galvenās izmantošanas veidiem ir tūrisma un atpūtas iestāžu apbūve. Izvērtējot Paredzētās ēkas pārbūves apjomus un novietojumu Norises vietas teritorijā attiecībā pret Saistošo noteikumu Nr.8 grafiskās daļas kartē atzīmēto aizsargjoslu “Krasta kāpu aizsargjoslas daļa bez apbūves”, tika konstatēts, ka šī aizsargjoslas daļa netiek skarta, jo apbūve paredzēta ārpus tās.

*Dienests, izvērtējot Paredzētās darbības atbilstību Saistošajiem noteikumiem Nr.8, secina, ka Paredzētā darbība ir atļautā teritorijas izmantošana.*

Norises vietai ir izstrādāts detālplānojums (Detālplānojumu zemesgabalam Jūras ielā 53, Jūrmalā, kadastra Nr.13000091807, kas apstiprināts ar Jūrmalas pilsētas domes 2018. gada
24.maija lēmumu Nr.249 “Par detālplānojuma zemesgabalam Jūras ielā 53, Jūrmalā apstiprināšanu”) (turpmāk – Detālplānojums). Atbilstoši Detālplānojumam Norises vietas zonējums ir tāds pats kā noteikts Saistošajos noteikumos Nr.8, proti – “Publiskās apbūves teritorija P47”. Atbilstoši Detālplānojuma grafiskajai daļai Paredzētās darbības izvietojums plānots ārpus meža zemes, ārpus biotopa “Mežainas piejūras kāpas” teritorijas, kā arī ārpus krasta kāpu aizsargjoslas bez apbūves. Atbilstoši Detālplānojuma Teritorijas izmantošanas un apbūves noteikumu 6.1.punktam viens no teritorijas galvenās izmantošanas veidiem ir tūrisma un atpūtas iestāžu apbūve. Noteiktie apbūves rādītāji: apbūves blīvums – 30%; apbūves intensitāte – 150%; minimālā brīvā zaļā teritorija – 40%, apbūves augstums – 20 m, ēkas vai būves stāvu skaits – 5 stāvi. Attiecībā uz teritorijas inženiertehnisko apgādi noteikts, ka ēkas, ja nepieciešams citas būves, pieslēdzamas centralizētajiem ūdensapgādes un kanalizācijas tīkliem. Detālplānojuma Teritorijas izmantošanas un apbūves noteikumu 14.2.punktā noteikts “pieļaujams veidot kopīgu pazemes telpu, viena zemesgabala ietveros, zem atsevišķi stāvošām ēkām. Būves tehniskajam risinājumam jānodrošina iespēja izveidot augu stādījumus virs pazemes būves pārseguma konstrukcijām”.

*Dienests, izvērtējot Paredzētās darbības atbilstību Detālplānojumam, secina, ka Paredzētā darbība ir atļautā teritorijas izmantošana, jo Paredzētā darbība atbilst vienam no teritorijas noteiktajiem galvenajiem izmantošanas veidiem, pazemes stāva izveide plānotajā novietojuma ir pieļaujama, attiecībā uz inženiertehnisko apgādi – tiks izmantoti pieslēgumi centralizētajiem ūdensapgādes un sadzīves kanalizācijas tīkliem, kā arī tiek ievēroti Detālplānojumā noteiktie apbūves rādītāji, proti, apbūves blīvums (max 30%) paredzēts 30%, apbūves intensitāte (max. 150%) paredzēta 132%, brīvā zaļā teritorija (min. 40%) paredzēta 58%, ēkas virszemes stāvu skaits – 5 un ēkas augstums 20 m.*

Vienlaikus akcentējams tas, ka Paredzētās darbības ietvaros plānota pazemes autostāvvietas ierīkošana. Saskaņā ar Detālplānojuma Teritorijas izmantošanas un apbūves noteikumu 9.3.1.apakšpunktu “pirms pazemes būves vai pagrabstāva projektēšanas veikt hidroģeoloģisko izpēti, lai noteiktu pazemes būves vai pazemes stāva potenciālo ietekmi uz vidi konkrētajā objektā un uz apkārtējo teritoriju, kā arī uz saglabājamiem kokiem. Plānojot pazemes būves izvietošanas iespējas, ņemt vērā izpētes rezultātus”. Pilnvarotā persona ir iesniegusi
SIA “Ūdenslīnija” 2021.gada 10.decembra hidroģeoloģiskās izpētes materiālu “Ēkas pazemes stāva Jūras ielā 53 (kadastra Nr. 1300 009 1807) Jūrmalā ietekme uz vidi objektā un uz apkārtējo teritoriju”, kurā norādīts, ka būves pazemes daļa īslaicīgi aizšķērsos tikai 0,95-1,05 m filtrējošā slāņa augšdaļu, kas var izsaukt nelielu (10-15 cm) gruntsūdens paaugstināšanu pie maksimāliem gruntsūdens līmeņiem. Papildus secināts, ka ēkas ar pazemes stāvu būvniecība gruntsūdeņu režīmu nemainīs un, ka ēkas pazemes daļa nebūs šķērslis brīvai ūdens plūsmai, praktiski neietekmēs gruntsūdens dabīgo režīmu un potenciālā ietekme uz vidi objektā un uz apkārtējo teritoriju, t.sk., kokiem nav paredzama.

Papildus pilnvarotā persona iesniegusi augošo koku vērtēšanas eksperta O. Suveizda 2016. gada 30. septembra atzinumu par augošu koku stāvokli Norises vietā, kurā norādīts, ka Norises vietā augtspēja lielākajai daļai koku ir salīdzinoši laba, izņemot 4 kokus, kam konstatēta stumbra trupe, kā arī lauzts, iekāries koks. Plānotā apbūve skar šos kokus. Lielākajai daļai koku tiks ietekmēta būves pusē esošo koku sakņu daļa. Bojājumu apmērs uzskatāms par nebūtisku un neizsauks augtspējas pasliktināšanos. Vienlaikus norādīts, ka plānotās ēkas pagrabstāvs skars gruntsūdens līmeni, tādēļ, būs nepieciešama ūdens atsūknēšana no būvbedres, kas atkarībā no sūkņa jaudas radīs gruntsūdens līmeņa pazemināšanos. Veicot gruntsūdens līmeņa pazemināšanu, augošo koku vērtēšanas eksperta O. Suveizda norāda, ka nepieciešams:

1. Veikts saglabājamo koku uzraudzību dendrologa vai kokkopja vadībā;
2. Kokstatējot koku lapusavītumu pazīmes, bez kavēšanās jāveic koku papildu laistīšana, sakņu aerācija un “piebarošana” ar kompleksu mēslojumu;
3. Lai līdzsvarotu vainaga un sakņu masu, saglabājamiem kokiem (liepām, priedēm) būvbedres tiešā tuvumā (tuvāk par 10 m) veicama saudzīga vainaga veidošana, retinot vainagu un saīsinot zarus.

Papildus norādīts, ka būvdarbu laikā obligāti nepieciešams pasargāt koka sakņu zonas vainaga projekcijas izmērā uz zemes, ja virs tām plānota mehanizētas būvtehnikas kustība vai būvmateriālu piegāde ar autotransportu, veidojot dolomīta šķembu uzbērumu 25-30 cm biezumā un virs tām novietojot metāla plāksnes, lai transporta radītā slodze vienmērīgi tiktu izkliedēta un koku saknes tiktu pasargātas no saraušanas. Ap koku stumbriem izvietojami koka dēļu vairogi 3 m augstumā stumbra un mizas pasargāšanai no mehāniskiem bojājumiem. Zemesgabalā būvniecības zonā esošo saglabājamo koku dzīvotspējas saglabāšanā būtisku apdraudējumu var radīt gruntsūdens līmeņa ievērojama pazemināšana ilgākā laika periodā (veģetācijas laikā), sakņu, stumbra un skeletzaru mehāniska traumēšana un koka brūču profesionāla nesakopšana. Mehanizēti rakšanas darbi sakņu zonā tuvāk par 3 m no koka stumbra, augsnes sablīvēšana ar smago būvtehniku saglabājamo koku sakņu zonā no koka stumbra arī uzskatāma par būtisku risku koka dzīvotspējas saglabāšanai.

*Izvērtējot hidroģeloloģiskās izpētes materiālā minēto, kā arī augošo koku vērtēšanas eksperta
O. Suveizda atzinumu, tika secināts, ka pazemes būves izveide būtisku ietekmi uz gruntsūdeņiem neradīts, tāpat arī koku augtspēja netiks pasliktināta, ja vien tiks nodrošināti un ievēroti augošo koku vērtēšanas eksperta O. Suveizda atzinumā ietvertie norādījumi.*

Saskaņā ar Aizsargjoslu likuma 5.panta pirmo daļu ap objektiem un teritorijām, kas ir nozīmīgas no vides un dabas resursu aizsardzības un racionālas izmantošanas viedokļa, tiek noteiktas vides un dabas resursu aizsardzības aizsargjoslas. Šo aizsargjoslu galvenais uzdevums ir samazināt vai novērst antropogēnās negatīvās iedarbības ietekmi uz objektiem, kuriem ir noteiktas aizsargjoslas.

Kā viens no vides un dabas resursu aizsardzības aizsargjoslu veidiem noteikta Baltijas jūras un Rīgas jūras līča piekrastes aizsargjosla. Aizsargjoslu likuma 6.pants nosaka, ka Baltijas jūras un Rīgas jūras līča piekrastes aizsargjosla ir izveidota, lai samazinātu piesārņojuma ietekmi uz Baltijas jūru, saglabātu meža aizsargfunkcijas, novērstu erozijas procesu attīstību, aizsargātu piekrastes ainavas, nodrošinātu piekrastes dabas resursu, arī atpūtai un tūrismam nepieciešamo resursu un citu sabiedrībai nozīmīgu teritoriju saglabāšanu, aizsardzību un ilgstošu izmantošanu. Kā viena no Baltijas jūras un Rīgas jūras līča piekrastes aizsargjoslas joslām ir noteikta krasta kāpu aizsargjosla. Aizsargjoslu likuma 36. panta otrā daļa krasta kāpu aizsargjoslā un pludmalē aizliedz celt jaunas ēkas un būves, kā arī paplašināt esošās ēkas un būves, izņemot konkrētus izņēmuma gadījumus. Aizsargjoslu likumā noteiktos izņēmumus nevar tulkot paplašināti, par to liecina aizsargjoslas izveides mērķis, kas neapšaubāmi ir ekoloģisks. Šā mērķa kontekstā jebkura likuma norma attiecībā uz krasta kāpu aizsargjoslu būtu jāinterpretē pēc iespējas tādā veidā, kas nodrošinātu vides aizsardzību. Līdz ar to arī Aizsargjoslu likuma 36. panta otrās daļas mērķis, tai skaitā, noskaidrojot to sistēmiski kopsakarā ar citām normām, ir vides aizsardzības nolūkos stingri ierobežot krasta kāpu aizsargjoslas apbūvi, tomēr, pieļaujot atsevišķus izņēmumus, kas ir iztulkojami pēc iespējas šauri. Viens no šādiem izņēmumiem ir noteikts Aizsargjoslu likuma 36. panta otrās daļas 3.punktā, proti, ēku un būvju celtniecība vai paplašināšana ir paredzēta vietējās pašvaldības teritorijas plānojumā un notiek pilsētas teritorijā, un šīs darbības ir saskaņotas ar attiecīgo Valsts vides dienesta reģionālo vides pārvaldi. Aizsargjoslu likuma 36. panta divi prim viens daļa nosaka, ka šī likuma 36. panta otrajā daļā izņēmuma gadījumi ir pieļaujami vienīgi tad, ja veikts paredzētās darbības ietekmes uz vidi sākotnējais izvērtējums.

*Dienests, izvērtējot paredzētās darbības atbilstību Aizsargjoslu likumam, secina, ka Paredzētā darbība ir attiecināma uz šī likuma 36.panta otrās daļas 3.punktu, jo Norises vieta atrodas pilsētas teritorijā un Paredzētā darbība ir paredzēta teritorijas plānošanas dokumentos, kā arī Paredzētajai darbībai Norises vietā tiek veikts ietekmes uz vidi sākotnējais izvērtējums, līdz ar to secināms, ka Paredzētā darbība saskaņā ar Aizsargjoslu likuma 36.pantu un ir pieļaujama.*

Atbilstoši Dabas aizsardzības pārvaldes dabas datu pārvaldības sistēmā „OZOLS” publicētajai informācijai (dati skatīti 2022.gada 3.februārī) Norises vieta neatrodas Eiropas nozīmes aizsargājamā dabas teritorijā (*Natura 2000*), kā arī tajā nav reģistrētas īpaši aizsargājamās sugas vai sugas, kurām veidojami mikroliegumi. Savukārt Norises vieta Z pusē atrodas īpaši aizsargājams biotops *Mežainas piejūras kāpas*.

Dienesta rīcībā ir DAP 2021.gada 2. decembra vēstule Nr.3.27/6727/2021-N, kurā DAP norāda, ka atbilstoši Valsts meža dienesta datiem, zemes vienībā ar kadastra apzīmējumu 1300 009 1807 ir reģistrēts mežs 0,14 ha platībā. Atbilstoši Dabas datu pārvaldības sistēmas “OZOLS” datiem, daļā zemes vienības ir reģistrēts īpaši aizsargājamais biotops 2180 *Mežainas piejūras kāpas*, bet nav reģistrēti mikroliegumi, dižkoki un īpaši aizsargājamu sugu dzīvotnes. DAP ir izskatījis iesniegumam klāt pievienotos divu dabas ekspertu atzinumus, un vienu koku eksperta atzinumu. Mežu un virsāju eksperta O. Suveizdas atzinumam pielikumā esošajā kartē ir iezīmētas īpaši aizsargājamā biotopa robežas. Īpaši aizsargājamā biotopa robežas eksperta O.Suveizdas atzinumā nesakrīt ar datu bāzē “OZOLS” reģistrētajām robežām. O.Suveizdas atzinumā īpaši aizsargājamā biotopa platība ir noteikta lielāka. Atbilstoši ģenerālplānam, ēku pārbūve nav plānota eksperta O.Suveizdas konstatētā īpaši aizsargājamā biotopa teritorijā. Bezmugurkaulnieku eksperta V.Spuņģa atzinumā ir norādīta nepieciešamība veikt lapu koku un krūmu izciršanu aizsargājamā biotopa teritorijā, lai uzlabotu teritorijas piemērotību īpaši aizsargājamas kukaiņu sugas priežu sveķotājkoksngrauzis *Nothorhina muricata* dzīvotnei. Vienlaikus DAP vēstulē izsaka viedokli, ka Paredzētā darbība ir pieļaujama, ievērojot sekojošus nosacījumus:

1. Ēku būvniecības laikā nedrīkst pārvietoties ar tehniku un novietot būvmateriālus īpaši aizsargājamā biotopa teritorijā;
2. Labiekārtojot īpašuma teritoriju pēc ēku būvniecības, īpaši aizsargājamā biotopa teritorijā nedrīkst uzbērt nekāda veida augsni, sēt vai stādīt biotopam neraksturīgas sugas, jāsaglabā dabiskā meža zemsedze un dabiskais reljefs;
3. Atbilstoši eksperta V.Spuņģa ieteikumiem, biotopa teritorijā vēlams veikt lapu koku un krūmu, kas nav raksturīgi biotopam un veicina augsnes eitrofikāciju, izciršanu;
4. Ņemot vērā īpašuma novietojumu blakus ielai, pa kuru var nokļūt uz pludmali, nedrīkst veidot taciņas cauri biotopam, nokļūšanai pludmalē.

Pilnvarotā persona ir iesniegusi bezmugurkaulnieku eksperta V.Spuņģa 2016. gada 24. oktobra atzinumu Nr.090/V10-219 (uz ko arī ir atsauce DAP vēstulē). Eksperts atzinumā norāda, ka, apsekojot teritoriju, netika konstatētas aizsargājamas bezmugurkaulnieku sugas, savukārt teritorijas mežainajā daļā ir potenciāli piemērotas priedes priežu sveķotājkoksngrauzim, taču novērojama spēcīga aizaugšana ar kļavu un citiem kāpām neraksturīgiem augiem. Eksperts norāda, ka teritorijas mežainajā daļā – mežainajās piejūras kāpās nepieciešams iztīrīt apaugumu – kāpām neraksturīgos kokus un krūmus, lai radītu potenciāli labvēlīgus apstākļus priežu sveķotājkoksngrauzim. Eksperts secina, ka paredzētā darbība (daudzfunkcionāla kūrorta objekta būvniecība ar pazemes stāva izbūvi u.c.) neatstās ietekmi uz aizsargājamām bezmugurkaulnieku sugām pētītajā, kā arī pieguļošajās teritorijās.

Pilnvarotā persona ir iesniegusi arī sugu un biotopu eksperta O.Suveizda 2016.gada
30.septembra atzinumu (uz ko arī ir atsauce DAP vēstulē), kurā norādīts, ka Norises vietas ziemeļu daļa gar ārējo robežu pēc izvietojuma un struktūras atbilst Eiropas Savienības nozīmes īpaši aizsargājamam biotopam Mežainas piejūras kāpas, kods-2180. Tāpat arī Norises vietas ziemeļu daļā uz kāpas, gan īpašuma dienvidu daļā konstatētas vairākas bioloģiski vecas, resnu caurmēra dimensiju parastās priedes *Pinus sylvestris*, kas, dotajos apstākļos, uzskatāmas par dabas vērtībām un ieteicams saglabāt. Plānojot saimniecisko darbību, rekomendējams pēc iespējas mazāk izcirst slimību neskartus, augošus kokus. Papildus eksperts norāda, ka, veicot plānoto darbību, jāievēro sekojošais:

1. Nav pieļaujama būtiska kāpu reljefa pārveidošana;
2. Veicot būvniecību, tehnikas un agregātu tuvumā (tuvāk par 8 m) esošiem kokiem stumbrus apsegt ar dēļu aizsargvairogiem 3-4 m augstumā;
3. Saimnieciskā darbība projektējama tādā veidā, lai pēc iespējas mazāk būtu jāizcērt slimību neskarti, augoši koki;
4. Meža zemē saglabājama raksturīgā zemsedze un vide.

Vienlaikus eksperts secina, ja tiks izpildīti iepriekšminētie aizsardzības pasākumi, netiks būtiski ietekmēts konstatētā biotopa stāvoklis un bioloģiskā vērtība, kā arī pieguļošajā teritorijā esošas dabas vērtības.

*Dienests, izvērtējot DAP vēstulē norādīto, kā arī abu ekspertu atzinumus, secina, ja tiks ievēroti DAP un ekspertu izvirzītie nosacījumi darbības veikšanai, iespējamās nelabvēlīgās ietekmes tiks samazinātas līdz minimuma.*

Saskaņā ar VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistru Norises vieta neatrodas piesārņotā vai potenciāli piesārņotā teritorijā (dati skatīti 2022.gada 3.februārī).

Dabas resursu izmantošana ir saistāma ar būvmateriālu izmantošanu būvdarbu laikā, savukārt ēku ekspluatācijas laikā ar ūdensapgādes, siltumapgādes, elektroapgādes pakalpojumu izmantošanu. *Tā kā objektā paredzēti pieslēgumi pie centralizētajiem ūdensapgādes un sadzīves kanalizācijas tīkliem, Dienesta ieskatā dabas resursu izmantošanas apjoms neradīs būtisku ietekmi uz vidi, savukārt elektroapgādes un gāzes patēriņš objektā visticamāk būs tāds, kāds standartizēti tiek izmantots šādā veida objektos, un arī neradīs būtisku ietekmi uz vidi.* *Vienlaikus Dienests norāda, ka būvdarbu laikā, iegūstot dabas resursus pazemes un virszemes būvju būvniecības procesā 1000 m3 un lielākā apjomā, un tos paredzēts realizēt, saskaņā ar likuma “Par zemes dzīlēm” 11.1 panta pirmo daļu Valsts vides dienestā ir nepieciešams saņem dabas resursu lietošanas atļauju. Kārtību, kādā tiek izsniegtas dabas resursu lietošanas atļaujas, nosaka Ministru kabineta 2007.gada 19. jūlija noteikumi Nr. 404 “Kārtība, kādā aprēķina un maksā dabas resursu nodokli, izsniedz dabas resursu lietošanas atļauju un auditē apsaimniekošanas sistēmas”. Cita starpā norādāms, ka būvdarbos drīkst izmantot derīgos izrakteņus, kas iegūti atradnē, kur derīgo izrakteņu ieguvei ir saņemta vietējās pašvaldības izsniegta atļauja vai Valsts vides dienesta izsniegta licence, vai dabas resursus, kas iegūti pazemes un virszemes būvju būvniecības, virszemes ūdensobjektu (dīķu) ierīkošanas, to gultnes tīrīšanas vai padziļināšanas procesā, ja persona, kas iesaista dabas resursus saimnieciskajā darbībā, Valsts vides dienestā ir saņēmusi dabas resursu lietošanas atļauju.*

Norises vietā ēku apkurei paredzēts ierīkot 3 kaskādes katlu mājas - “A” un “B” katlu mājā paredzēts izvietot dabasgāzes apkures katlus ar nominālo ievadīto siltuma jaudu 500 kW, “SPA” katlu mājā – dabasgāzes apkures katlu ar nominālo ievadīto siltuma jaudu 300 kW. Katrai katlu mājai paredzēts savs dūmenis ar aprēķināto dūmeņu augstums no jumta seguma – 3 m (katrai katlumājai).

*Dienesta ieskatā gaisa piesārņojums objektā nebūs būtiski nelabvēlīgs, jo gaisu piesārņojošo vielu emisiju ierobežošanai no apkures iekārtām ir izvirzāmas prasības atbilstoši Ministru kabineta 2021.gada 7. janvāra noteikumiem Nr.17 “Noteikumi par gaisa piesārņojuma ierobežošanu no sadedzināšanas iekārtām”, un, ievērojot šo noteikumu prasības, ietekmes var tiks samazinātas līdz minimumam. Cita starpā norādāms, ka pirms apkures katliekārtu ekspluatācijas uzsākšanas Ministru kabineta 2010.gada 30.novembra noteikumu Nr. 1082 „Kārtība, kādā piesakāmas A, B un C kategorijas piesārņojošas darbības un izsniedzamas atļaujas A un B kategorijas piesārņojošo darbību veikšanai” noteiktajā kārtībā Dienestā ir jāreģistrē C kategorijas piesārņojošā darbība.*

Paredzētās darbības un citu darbību savstarpējā ietekme izpaudīsies tādā gadījumā, ja Ierosinātāja pieņems lēmumu par Paredzētās darbības realizāciju. Savstarpējā ietekme būs vērojama būvdarbu laikā, jo ir paredzams augstāks trokšņa un vibrāciju līmenis no celtniecības tehnikas, smagā autotransporta, sagaidāma atkritumu/būvgružu veidošanās, kā arī satiksmes intensitātes pieaugums. Paredzēto darbu laikā pilnībā nevar izslēgt apdraudējumu apkārtējai videi tehnikas atsevišķu mezglu avārijas un bojājumu dēļ – iespējams gruntsūdens, augsnes piesārņojums (galvenās piesārņojošās vielas – naftas produkti, eļļas un dzesēšanas šķidrumi). Vietās, kur tiek izmantota tehnika, jābūt absorbenta materiāliem, lai savlaicīgi savāktu piesārņojumu un nepieļautu tā izplatīšanos.

Paredzētās darbības dabiskās vides absorbcijas spēja ir ietekmēta un izmainīta. Paredzētās darbības īstenošanas laikā nav paredzēta būtiskas hidroloģiskā režīma vai dabiskā reljefa izmaiņas, jo īpaši teritorijas ziemeļu daļu paredzēts atstāt neskartu. Pārbūvējamās ēkas ekspluatācijas laikā nedaudz izmainīsies teritorijas antropogēnās slodzes, tās palielinot.

Objekta ekspluatācijas laikā transporta plūsmas ietekme būs pastāvīga, tomēr nav paredzams, ka traucējumi būtiski negatīvi mainīs esošo situāciju un radīs būtiski negatīvu ietekmi uz apkārtējiem iedzīvotājiem, jo pa tuvākajām ielām arī šobrīd pārvietojas transportlīdzekļi un ir gājēju plūsma, jo Viktorijas iela virzienā uz jūru tiek izmantota kā piekļuve pludmales teritorijai. Pieteiktā darbība nav saistīta ar ķīmisko vielu izmantošanu vai ķīmisko metožu izmantošanu, kā arī būtisku dabas resursu patēriņu. Līdz ar Paredzētās darbības realizāciju izmainīsies līdzšinējā ainava, jo tiks izveidots jauns daudzfunkcionāls kūrorta objekts.

Atkritumu apsaimniekošanu Paredzētās darbības veikšanas laikā reglamentē Atkritumu apsaimniekošanas likums. Atbilstoši Atkritumu apsaimniekošanas likuma 19. pantam *ir aizliegts sajaukt dažāda veida bīstamos atkritumus, kā arī sajaukt bīstamos atkritumus ar sadzīves atkritumiem vai ražošanas atkritumiem.* Paredzētās darbības rezultātā radušies atkritumi jāklasificē atbilstoši Ministru kabineta 2011. gada 19. aprīļa noteikumu Nr.302 ,,Noteikumi par atkritumu klasifikatoru un īpašībām, kuras padara atkritumus bīstamus” pielikumā norādītajām atkritumu klasēm. Atkritumus, kuri radušies ēku nojaukšanas laikā, kuru sastāvā ir azbests, jāapsaimnieko atbilstoši Ministru kabineta 2011. gada 19. aprīļa noteikumu Nr. 301 ,,Noteikumi par azbesta un azbesta izstrādājumu ražošanas radīto vides piesārņojumu un azbesta atkritumu apsaimniekošanu” 13.-15. punktam.

*Ja ēkas būvniecības laikā radušies atkritumi tiks savākti un nodoti atkritumu apsaimniekotājam, kuram ir spēkā esoša Valsts vides dienesta izsniegta atkritumu apsaimniekošanas atļauja un kurš veic visu radušos atkritumu uzskaiti atkritumu pārvadājumu uzskaites valsts informācijas sistēmā saskaņā ar Ministru kabineta 2021.gada 18.februāra noteikumos Nr.113 “Atkritumu un to pārvadājumu uzskaites kārtība” noteikto kārtību, kā arī netiks sajaukti bīstamie un sadzīves atkritumi, tad iespējamais piesārņojums vidē samazināsies līdz minimumam, kā arī netiks veicināta nepareiza apsaimniekoto atkritumu plūsma.*

Paredzētā būvniecības iecere normālos apstākļos nav saistīta ar būtisku ietekmju rašanos, nav saistāma ar ievērojamu dabas resursu patēriņu un būtiska piesārņojuma draudiem.

**Secinājumi:**

Paredzētās darbības vieta jau ir antropogēni ietekmēta. Tā kā Paredzētā darbība tiks veikta pilsētas teritorijā, tai skaitā atbilstoši vietējās pašvaldības teritorijas plānojumam, kā arī tā tiek saskaņota ar attiecīgo Valsts vides dienesta reģionālo vides pārvaldi, paredzētā darbība krasta kāpu aizsargjoslā ir pieļaujama atbilstoši Aizsargjoslu likumam. Attiecīgi apsaimniekojot radušos atkritumus, ievērojot pasākumus teritorijā esošo koku aizsardzībai, kā arī ievērojot DAP un ekspertu atzinumos minētos norādījumus/ izvirzītās prasības, ietekmes uz vidi var tiks samazinātas līdz minimumam.

Ņemot vērā iepriekš minēto, Dienests secina, ka Paredzētai darbībai nav piemērojams ietekmes uz vidi novērtējums, jo ietekmes ir identificētas sākotnējā izvērtējuma ietvarā un paredzētā darbība kopumā neradīs būtiskas ietekmes uz vidi.

##### 6. Izvērtētā dokumentācija:

1. Pilnvarotās personas 2021.gada 8.novembrī Dienestā reģistrētais 2021.gada 5.novembra paziņojums no BIS tehnisko noteikumu saņemšanai un ietekmes uz vidi sākotnējā izvērtējuma veikšanai.
2. Pilnvarotās personas 2021.gada 15.decembrī BIS sistēmā pievienotā papildus informācija.
3. Dabas aizsardzības pārvaldes 2021.gada 2. decembrī reģistrētā vēstule
Nr.3.27/6727/2021-N.
4. Dabas aizsardzības pārvaldes dabas datu pārvaldības sistēma „OZOLS”.
5. Pilnvarotās personas 2022.gada 12.janvārī BIS sistēmā pievienotā papildus informācija.
6. VSIA „Latvijas Vides, ģeoloģijas un meteoroloģijas centrs” Piesārņoto un potenciāli piesārņoto vietu reģistrs.
7. Jūrmalas pilsētas domes 2016. gada 24. marta saistošie noteikumi Nr.8 “Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.
8. Detālplānojumu zemesgabalam Jūras ielā 53, Jūrmalā, kadastra Nr.13000091807, kas apstiprināts ar Jūrmalas pilsētas domes 2018. gada 24. maija lēmumu Nr. 249 “Par detālplānojuma zemesgabalam Jūras ielā 53, Jūrmalā apstiprināšanu”.
9. Eiropas Savienības sākotnējā izvērtējuma vadlīniju C pielikumā balstītais kontrolsaraksts.

##### 7. Sabiedrības informēšana:

##### Dienests ar 2021.gada 11. novembrī vēstuli Nr.11.4/8296/RI/2021 „ Par informatīvā paziņojuma nosūtīšanu Jūras ielā 53, Jūrmalā” nosūtīja informāciju par paredzēto darbību Jūrmalas valstspilsētas pašvaldībai un biedrībai „Vides aizsardzības klubs”, kā arī informatīvo paziņojumu par paredzēto darbību publicēja Valsts vides dienesta tīmekļa vietnē.

##### 8. Administratīvā procesa dalībnieku viedokļi:

##### Ierosinātājas un tās pilnvarotās personas viedoklis izteikts iesniegumā Dienestam un iesniegumam klāt pievienotajos dokumentos. Līdz šim nav saņemtas sabiedrības atsauksmes vai priekšlikumi.

Dienestā tika saņemts DAP viedoklis, kurā norādīts, ka Paredzētā darbība ir pieļaujama, ievērojot četrus nosacījumus (*nosacījumi norādīti ietekmes uz vidi sākotnējā izvērtējuma 5.sadaļā*).

**9. Piemērotās tiesību normas:**

1. Administratīvā procesa likums.
2. Aizsargjoslu likuma 36. pants.
3. Likuma „Par ietekmes uz vidi novērtējumu” 3., 32., 11. pants un 2. pielikuma 11. punkta
12. apakšpunkts.
4. Ministru kabineta 2015. gada 13. janvāra noteikumu Nr. 18 „Kārtība, kādā novērtē paredzētās darbības ietekmi uz vidi un akceptē paredzēto darbību” 13. un 14.punkts.
5. Jūrmalas pilsētas domes 2016. gada 24. marta saistošie noteikumi Nr.8 “Par Jūrmalas pilsētas Teritorijas plānojuma grozījumu grafiskās daļas, teritorijas izmantošanas un apbūves noteikumu apstiprināšanu”.

**Lēmums:**

Nepiemērot ietekmes uz vidi novērtējuma procedūru Ierosinātājas pieteiktajai darbībai – viesnīcas ēkas pārbūvei Jūras ielā 53 (zemes vienības kadastra apzīmējums 1300 009 1807), Jūrmalā.

*Šis starplēmums, ar kuru tiek atzīts, ka ietekmes uz vidi novērtējums nav nepieciešams, nav atsevišķi pārsūdzams.*

Direktore D.Kalēja

ŠIS DOKUMENTS IR ELEKTRONISKI PARAKSTĪTS AR DROŠU ELEKTRONISKO PARAKSTU UN SATUR LAIKA ZĪMOGU

Sintija Bikovska 67084273

sintija.bikovska@vvd.gov.lv